ΚΑΝΟΝΙΣΜΟΣ (ΕΟΚ) αριθ. 1124/92 ΤΗΣ ΕΠΙΤΡΟΠΗΣ της 30ής Απριλίου 1992 για την έκδοση πιστοποιητικών εισαγωγής για ορισμένα μεταποιημένα προϊόντα με βάση τα μανιτάρια που κατάγονται από τρίτες χώρες και για κατάργηση του κανονισμού (ΕΟΚ) αριθ. 17/92

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1796/81 του Συμβουλίου της 30ής Ιουνίου 1981 για τα μέτρα που εφαρμόζονται κατά την εισαγωγή μανιταριών του είδους Agaricus που υπάγονται στους κωδικούς ΣΟ 0711 90 40, 2003 10 20 και 2003 10 30 (1), όπως τροποποιήθηκε από τον κανονισμό (ΕΟΚ) αριθ. 1122/92 (2), και ιδίως το άρθρο 6,

Εκτιμώντας:

ότι, με τον κανονισμό (ΕΟΚ) αριθ. 17/92 της Επιτροπής (3), η έκδοση των πιστοποιητικών εισαγωγής για τις κονσέρβες καλλιεργούμενων μανιταριών που κατάγονται από τρίτες χώρες, ανεστάλη για τις αιτήσεις των νέων εισαγωγέων που υποβλήθηκαν βάσει του άρθρου 5 παράγραφος 4 του κανονισμού (ΕΟΚ) αριθ. 1707/90 της Επιτροπής της 22ας Ιουνίου 1990 περί λεπτομερειών εφαρμογής του κανονισμού (ΕΟΚ) αριθ. 1796/81 όσον αφορά τις εισαγωγές μανιταριών που κατάγονται από τρίτες χώρες (4), όπως τροποποιήθηκε τελευταία από τον κανονισμό (ΕΟΚ) αριθ. 1123/92 (5)-

ότι το άρθρο 5 παράγραφος 4 του κανονισμού (ΕΟΚ) αριθ. 1707/90, όπως τροποποιήθηκε από τον κανονισμό (ΕΟΚ) αριθ. 1123/92, κατανέμει το 20 % της συνολικής ποσότητας που προβλέπεται στο άρθρο 3 του κανονισμού (ΕΟΚ) αριθ. 1796/81 στους νέους εισαγωγείς- ότι αυτό συνεπάγεται τώρα την κατανομή σημαντικότερης ποσότητας μανιταριών στους νέους εισαγωγείς και ότι αυτή υπερβαίνει, αφενός, την ποσότητα των 5 200 τόνων κονσερβών μανιταριών που είχε ήδη χορηγηθεί στους εισαγωγείς αυτούς και, αφετέρου, την ποσότητα που ήδη χορηγήθηκε στους νέους εισαγωγείς στα πλαίσια των κανονισμών (ΕΟΚ) αριθ. 3705/91 (6) και (ΕΟΚ) αριθ. 440/92 της Επιτροπής (7) σχετικά με μέτρο διασφαλίσεως που εφαρμόζεται στις εισαγωγές καλλιεργούμενων μανιταριών που διατηρούνται προσωρινά- ότι θα πρέπει, συνεπώς, να ισχύει εκ νέου η έκδοση πιστοποιητικών εισαγωγής στους νέους εισαγωγείς για τα προϊόντα με βάση τα μανιτάρια που υπάγονται στους κωδικούς ΣΟ 0711 90 40, 2003 10 20 και 2003 10 30, ώστε να επιτραπούν οι εισαγωγές μέχρι ποσότητας που αντιστοιχεί στο 20 % της συνολικής ποσότητας που περιλαμβάνει στο άρθρο 3 του κανονισμού (ΕΟΚ) αριθ. 1796/81-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με Βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι αιτήσεις για έκδοση πιστοποιητικών εισαγωγής βάσει του άρθρου 5 παράγραφος 4 του κανονισμού (ΕΟΚ) αριθ. 1707/90 επιτρέπονται εκ νέου από τις 4 Μαΐου 1992.

Τα πιστοποιητικά εκδίδονται για ανώτατη ποσότητα 6 072 τόνων στραγγισμένου καθαρού βάρους.

Άρθρο 2

Ο κανονισμός (ΕΟΚ) αριθ. 17/92 καταργείται.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Απριλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 183 της 4. 7. 1981, σ. 1. (2) Βλέπε σελίδα 98 της παρούσας Επίσημης Εφημερίδας. (3) ΕΕ αριθ. L 3 της 8. 1. 1992, σ. 5. (4) ΕΕ αριθ. L 158 της 23. 6. 1990, σ. 34. (5) Βλέπε σελίδα 100 της παρούσας Επίσημης Εφημερίδας. (6) ΕΕ αριθ. L 350 της 19. 12. 1991, σ. 40. (7) ΕΕ αριθ. L 51 της 26. 2. 1992, σ. 6.